 उदे लेई तुसें कोई दुआ नेईं रक्खी।  बैद नै रसोइएं गी पुच्छेआ जे बकरे दा कोई अंग बाकी बचेदा ऐ !  ओ आखन लगे—छड़ा इक सिंङ गै बचेदा ऐ होर किश नेईं।  बैद नै आखेआ—अच्छा चलो सिंङ गै लेई आओ।  बैद नै उस सिङौ थमां इक रस तेआर कीता।  उदे च चूर्ण मिलाइयै ओ रानी गुणवरा गी पिलाई ओड़ेआ।  इस आसव दे पीने करी नड़िनबै रानिएं गी गर्भ ठेह्‌री गेआ।  ते समा औने पर हर इक रानी नै पुत्तर गी जन्म दित्ता।  गुणवरा नै बाकी रानिएं कोला किश देर कन्ने गर्भ धारण कीता।  ते नौमें म्हीनें उसनै बी पुत्तर गी जन्म दित्ता।  राजा नै गुणवरा दे पुत्तरै दा नां श्रृंगभुज रक्खेआ की जे ओ सिंग दे मास कोला पैदा होएदा हा।  श्रृंगभुज आयु च बाकी राजकुमारें कोला लौह्‌का हा पर गुणें च सारें कोला अग्गें हा।  इनें राजकुमारें दे जन्म पर राजा नै बड़ा उत्सव मनाया।  श्रृंगभुज राजकुमार रूप च कामदेव दे समान, धनुर्विद्या च अर्जुन समान ते बलै च भीमसेन दे समान पराक्रमी निकलेआ।  वीरभुज राजा दियां बाकी रानियां रानी गुणवरा गी पुत्रवती दिक्खयै उदे कन्ने खार करन लगियां।  इनें सारिएं च अयशोलेखा नां दी रानी बड़ी दुमृंही।  उसनै बाकी रानिएं कन्ने सलाह् करियै गुणवरा दे बिरुद्ध इक शड़यंत्र रचेआ।  इक दिन जिसेल्लै राजा उदे मैह्‌लें च आया तां ओ बड़े बसोसै कन्ने राजा गी आखन लगी—म्हाराज !  तुस लोकें दी रक्षा करदेओ पर अपने घरै च सलगी दी अग्गा गी नेईं बुझाई सकदे।  राजा ने हरान होइयै पुच्छेआ-रानी !  अऊं तुन्दा मतबल नेईं समजेआ।  जरा खोलियै गल्ल करो।  रानी बोली—राजा जी !  सुरक्षित नां दा तुन्दा डयोढ़ी अफसर तुंदी पटरानी गुणवरा कन्ने फसेदा ऐ।  इक उयै जनाने मैह्‌लें अंदर जाई सकदा ऐ होर कोई मर्द नेईं जाई सकदा। 